
 A V I Z 

asupra propunerii legislative privind autorizarea şi

 funcţionarea societăţilor comerciale care au

 activităţi cu specific imobiliar
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind autorizarea şi funcţionarea societăţilor comerciale care au activităţi cu specific imobiliar, trimisă cu adresa nr.76 din 23 aprilie 2001, înregistrată sub nr.568/XVIII/11 din 23 aprilie  2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat, în şedinţa din 16 mai 2001, propunerea legislativă menţionată mai sus, punctul de vedere al Guvernului transmis la data de 30.03.2001 şi avizul Consiliului Legislativ nr.349 din 20.04.2001, constatând următoarele:

- la iniţierea acestei propuneri legislative, s-a pornit de la premisa inexistenţei unei reglementări în ceea ce priveşte societăţile comerciale care desfăşoară activităţi cu caracter imobiliar, fapt care nu corespunde realităţii, întrucât în prezent, Legea nr.31/1990 privind societăţile comerciale, republicată, cu modificările ulterioare, constituie cadrul legislativ al desfăşurării activităţii societăţilor comerciale, indiferent de obiectul acestora;

- domeniul vizat prin această iniţiativă legislativă a fost reglementat, prin Ordonanţa Guvernului nr.3/2000 privind organizarea activităţii agenţilor imobiliari, publicată în Monitorul Oficial nr.26 din 25 ianuarie 2001;

- întrucât în cuprinsul propunerii legislative nu se prevede abrogarea Ordonanţei Guvernului nr.3/2000, se crează un paralelism în reglementare, care contravine prevederilor constituţionale asupra sistematizării, unificării şi coordonării întregii legislaţii;

- reglementarea propusă excede sfera activităţii pe care  o pot desfăşura astfel de societăţi, întrucât sunt prevăzute şi activităţi de asistenţă cu caracter juridic, care aparţin în principal notarului, sau după caz, avocatului şi nu au legătură cu caracterul comercial al societăţilor de intermediere imobiliară.



Faţă de cele constatate  mai sus, membrii Comisiei juridice, de disciplină şi imunităţi au hotărât respingerea propunerii legislative privind autorizarea şi funcţionarea societăţilor comerciale care au activităţi cu specific imobiliar.



În raport de obiectul şi conţinutul său, propunerea legislativă face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

Georgeta Panoviciu

